DA Den Europæiske Unions Tidende CE 88/323

(2004/C 88 E/0328)

SKRIFTLIG FORESPØRGSEL P-0370/03

af José Ribeiro e Castro (UEN) til Kommissionen

(6. februar 2003)

Om: Lukning af Clark's i Portugal, EU-midler og virksomhedsflytning

Den nylige meddelelse om, at den engelske multinationale skotøjsfabrikant CJ& Clark i nær fremtid vil lukke sin fabrik i Castelo de Paiva i den nordlige del af Portugal, har affødt megen omtale i de portugisiske medier. Denne uventede virksomhedslukning vil medføre afskedigelse af næsten 600 arbejdstagere, hvilket vil få meget voldsomme sociale følger for de derboende familiers og arbejdstageres situation. Den pågældende kommune henhører i strukturfondssammenhæng under mål 1-regionerne.

Virksomheden modtog med henblik på opførelse af fabrikken i Castelo de Paiva i 1988 betydelig støtte fra såvel nationale kilder som fra EU, og ifølge planen skulle den mindst være i drift frem til 2007.

I henhold til de vedvarende forlydender er CJ & Clark i gang med at flytte virksomheden fra Portugal til Rumænien og agter i forbindelse med etableringen af den nye fabrik i Rumænien på ny at søge om støtte fra EU som led i førtiltrædelsesstøtten eller støtten til dette østeuropæiske lands kommende integrering i EU.

Kan Kommissionen på denne baggrund oplyse, om den ligger inde med behørigt dokumenterede oplysninger om, at CJ & Clark agter at flytte sin fabrik fra Portugal til Rumænien? Har Kommissionen i betragtning af, at der i forbindelse med opførelsen af fabrikken i Portugal direkte eller indirekte blev ydet finansiel støtte fra EU, mulighed for at sikre, at Clark-gruppen ikke på nogen måde – direkte eller indirekte – igen vil modtage støtte fra EU på grund af opførelsen af den nye fabrik i Rumænien (og dermed indirekte blive belønnet for at lukke den allerede opførte fabrik i Portugal)?

Svar afgivet på Kommissionens vegne af Anna Diamantopoulou

(24. april 2003)

Kommissionen råder ikke over specifikke oplysninger om, at den pågældende virksomhed agter at flytte fra Portugal til Rumænien. Derudover kan Kommissionen oplyse det ærede medlem om, at så vidt Kommissionen ved, har denne virksomhed ikke modtaget førtiltrædelsesstøtte til at flytte en af sine fabrikker, som oprindeligt var blevet opført i Portugal, til Rumænien. Det skal understreges, at direkte støtte til virksomheder inden for rammerne af Phare-programmet i hovedsagen består af støtte til små og mellemstore virksomheder, og der kan i den forbindelse ikke ydes støtte til virksomhedsflytninger. Generelt set administreres førtiltrædelsesstøtte af kandidatlandene inden for rammerne af de programmer, der er aftalt med Kommissionen, hvilket betyder, at Kommissionen ikke tildeler direkte støtte, og at programmeringen af støtten fastlægges på grundlag af et anerkendt behov for udvikling og/eller et lands eller en regions behov for forberedelse på tiltrædelsen. Valget af placering af en virksomhed fastlægges på grundlag af markedsforholdene og en analyse af forskellige regioner og landes komparative fordele. Den direkte støtte, som er til rådighed, spiller kun en meget underordnet rolle i forbindelse med dette valg, da den fastlægges på grundlag af de overordnede behov for udvikling og ikke den enkelte virksomheds behov.

Kommissionen ønsker ligeledes at henlede det ærede medlems opmærksomhed på sit svar på skriftlig forespørgsel P-89/03 fra Regina Bastos (1) og navnlig aspekterne vedrørende de relevante fællesskabsbestemmelser.

(1) EFT C 11 E af 15.1.2004, s. 67.